दुनिया भारत से सीख रही है ‘सतर्क उपभोक्तावाद’ के सबक
आज जब पूरा अमेरिका आश्चर्य कर रहा है कि उपभोक्तावाद के प्रति अमेरिकियों के आशावाद को क्या हो गया, तब कुछ अमेरिकी कम्पनियों ने भारतीयों के ‘सतर्क उपभोक्तावाद’ से सबक सीखे हैं। नहीं तो मैकडॉनल्ड्स जैसी वैश्विक कम्पनी भला क्यों तब तक टमाटरों के बिना
आज जब पूरा अमेरिका आश्चर्य कर रहा है कि उपभोक्तावाद के प्रति अमेरिकियों के आशावाद को क्या हो गया, तब कुछ अमेरिकी कम्पनियों ने भारतीयों के ‘सतर्क उपभोक्तावाद’ से सबक सीखे हैं। नहीं तो मैकडॉनल्ड्स जैसी वैश्विक कम्पनी भला क्यों तब तक टमाटरों के बिना ही बर्गर बेचने का निर्णय लेती, जब तक कि उनकी कीमतें स्थिर नहीं हो जातीं?
उन्होंने अपने इस निर्णय का कारण उन्नत किस्म के टमाटरों की अनुपलब्धता को बताया है और हाल-फिलहाल के लिए उन्हें अपने मेनु से हटा लिया है। मैकडॉनल्ड्स दावा कर रही है कि वह दीर्घकालीन कृषि प्रणालियों को अपनाकर इस समस्या का समाधान कर रही है, जिनमें एक नियंत्रित-परिवेश में हाइड्रोपोनिकली विकसित किए गए टमाटर भी शामिल हैं। ताकि मौसम की अनिश्चितता से निर्मित होने वाले खतरों से बचा जा सके। लेकिन कइयों का मानना है कि इसका कारण टमाटरों की कीमतें हैं।
अमेरिकी उपभोक्ता एक अरसे से वैश्विक अर्थव्यवस्था के महत्वपूर्ण संचालक रहे हैं। वे जमकर खरीदारी करते हैं और जब उन्हें लगता है कि उनके पास जरूरत से ज्यादा हो गया है तो वे चीजों को कूड़ेदान के हवाले कर देते हैं। अमेरिका का निजी उपभोग उसके जीडीपी का दो तिहाई है। लेकिन हाल के समय में उनका व्यवहार बहुत विचित्र रहा है, इसलिए उपभोक्ताओं की सोच को जानने के लिए सर्वेक्षकों को नियुक्त किया गया है।
अमेरिका में निवेशक इसको लेकर चिंतित हैं कि लोग अब पहले से कम खर्च कर रहे हैं। अनेक सर्वेक्षणों के मुताबिक 70% से अधिक लोगों को लगता है कि जल्द ही मंदी चपेट में ले लेगी, वहीं 44% का मानना है कि मंदी पहले ही शुरू हो चुकी है। रेस्तरां-खर्च और टिकाऊ चीजों की खरीद में कटौती इसका संकेत है।
सैन फ्रांसिस्को के फेडरल रिजर्व का कहना है कि 500 अरब डॉलर की सेविंग्स की गई हैं, जिनमें निम्न वर्ग के लोगों ने भी योगदान दिया है। कुछ सर्वेक्षणों के अनुसार मंदी की स्थिति में इन बचतों को खर्च किया जाएगा। वहीं वॉशिंगटन फेडरल रिजर्व के एक अर्थशास्त्री का मत है कि जरूरी चीजों की महंगाई के चलते बहुत सम्भव है 2023 की मौजूदा तिहाई में सेविंग्स पहले ही समाप्त हो चुकी हों।
उन्होंने विभिन्न प्रणालियों से अर्थव्यवस्था का आकलन करने के बाद कहा कि गरीब लोग वास्तविक मुद्रास्फीति का सामना कर रहे हैं, जो अधिकृत रूप से घोषित 4.7% के औसत से बढ़कर 5.8% तक जा पहुंची है। वहीं बेरोजगारी की प्रभावी दर भी 20% पर पहुंच चुकी है, जबकि सरकारी आंकड़ा मात्र 3.7% का ही था। 
साथ ही, ये सर्वेक्षण मानते हैं कि उपभोक्ताओं को बढ़ती ब्याज दरों, भू-राजनीतिक चुनौतियों, राजनीतिक गतिरोधों का भी अंदेशा है। अधिकांश अमेरिकी अपनी बचतों से संतुष्ट हैं। धीमी जीवनशैली और घर में ही भोजन पकाकर खाने का चलन बढ़ रहा है।
लोग ‘डु-इट-योरसेल्फ’ सामग्रियों की खरीदारी कर रहे हैं, जो ‘रेडी-टु-यूज़’ सामग्रियों की तुलना में कम महंगी होती हैं। इसकी तुलना में बेरोकटोक खरीद और सप्ताहांत में क्रेडिट कार्डों के जरिए बड़े पैमाने पर शॉपिंग की चिर-परिचित अमेरिकी आदतें अब चलन से बाहर जा रही हैं।
फंडा यह है कि हमारे पुरखों ने हमें जीवनशैली के जो सबक सिखाए थे, उनसे हम आज भी बहुत सारी बातें सीख सकते हैं। ऐसा ही एक सबक है ‘सतर्क उपभोक्तावाद’ का, जिसे अब अमेरिका जैसा भौतिकवादी उपभोग-बाजार भी अपना रहा है। अब यह हमारी बारी है कि पश्चिमी जीवनशैली अपनाने के बजाय खुद भी ये सबक सीखें।